Alalütlev kääne

Alalütlev kääne ehk adessiiv on väliskohakäänete hulka kuuluv asukohakääne.

 Eesti keel 
Alalütleva käände tunnus on alati ′-l′.Mati Erelt, Tiiu Erelt, Kristiina Ross 2007. Eesti keele käsiraamat. Tallinn: Eesti Keele Sihtasutus.

Alalütleva käändega väljendatakse:
 asukohta, nt Mari elab juba kolmandat aastat välismaal;
 toimumisaega, nt Nad sõidavad neljapäeval maale;
 seisundit, nt Naerul näoga vaatas Jüri meie poole;
 omajat või muud tegevussubjekti pöördelise verbivormi juures, nt Maril on kaks last. See asi ununes mul täielikult;
 tegevussubjekti infiniittarindeis, nt Luba tal ükskord ometi kõik südamelt ära rääkida;
 vahendit, nt Mari mängib klaveril juba päris keerulisi lugusid;
 viisi, nt Mari kuulas kikkis kõrvul. 
Alalütlevas käändes sõnad esinevad lauses enamasti määruse või täiendina.Mati Erelt, Reet Kasik, Helle Metslang, Henno Rajandi, Kristiina Ross, Henn Saari, Kaja Tael, Silvi Vare 1995. Eesti keele grammatika I. Tallinn: Eesti Teaduste Akadeemia Eesti Keele Instituut.

 Viited 

Kategooria:Eesti keel
Kategooria:Käänded
Kategooria:Morfoloogia
Kategooria:Vormiõpetus